কেরলে সোনার গয়না চুরি করেও মিলল না রেহাই, পুলিশের তৎপরতায় গ্রেফতার অভিযুক্ত

নদীয়া: কেরল (Kerala) থেকে সোনার গহনা ও টাকা চুরি করে পালিয়ে এসেও শেষ পর্যন্ত রেহাই মিলল না এক যুবকের। কেরল পুলিশের আবেদনে বুধবার দুপুরে অভিযান চালিয়ে অভিযুক্ত যুবককে গ্রেফতার করল রানাঘাট (Ranaghat) থানার পুলিশ। উদ্ধার হয়েছে চুরি যাওয়া সোনার গহনাও।

সূত্রের খবর, রানাঘাট থানার পায়রাডাঙ্গা এলাকার বাসিন্দা ওই যুবক সম্প্রতি কেরলে কাজে গিয়েছিল। সেখানেই এক ব্যক্তির বাড়ি থেকে সে সোনার গহনা ও নগদ টাকা চুরি করে চম্পট দেয়। পরে ক্ষতিগ্রস্ত ব্যক্তি কেরল পুলিশের কাছে লিখিত অভিযোগ দাখিল করেন।

আরও পড়ুন: হাওড়ার পর এবার কৃষ্ণনগরেও দেখা গেল লক্ষ্মীপুজোর শোভাযাত্রা

এরপর কেরল পুলিশ রানাঘাট থানার সঙ্গে যোগাযোগ করে অভিযুক্তের সন্ধান চায়। বুধবার দুপুরে কেরল পুলিশের একটি দল রানাঘাটে পৌঁছালে, রানাঘাট থানার আইসি-র নেতৃত্বে একটি বিশেষ দল যৌথ অভিযান চালায়। পায়রাডাঙ্গা উকিলনাড়া এলাকা থেকে গ্রেফতার করা হয় অভিযুক্ত যুবককে। পরে তার হেফাজত থেকে উদ্ধার হয় চুরি যাওয়া সোনার গহনা।